Γνώμη της Συμβουλευτικής Επιτροπής για τον έλεγχο των συγκέντρωσεων που εκδόθηκε κατά την 114η συνεδρίασή της, η οποία πραγματοποιήθηκε στις 14 Απριλίου 2003 σχετικά με σχέδιο απόφασης για την υπόθεση COMP/M.2861 - Siemens/Drägerwerκ/JV

(2003/C 269/09)

(Κείμενο που παρουσιάζει ενδιαφέρον για τον ΕΟΧ)

1. Η Συμβουλευτική Επιτροπή συμφωνεί με την Επιτροπή ότι η κοινοποιηθείσα πράξη αποτελεί συγκέντρωση κατά την έννοια του άρθρου 3 παράγραφος 2 σε συνδυασμό με το άρθρο 3 παράγραφος 1 στοιχείο β) του κανονισμού για τον έλεγχο των συγκεντρώσεων, και ότι έχει κοινοτική διάσταση όπως αυτό ορίζεται στο άρθρο 1 παράγραφος 2 του εν λόγω κανονισμού.

2. Η Συμβουλευτική Επιτροπή συμφωνεί με την Επιτροπή ότι οι οικείες και γεωγραφικές αγορές προϊόντων περιλαμβάνουν:

i) τις εθνικές αγορές εξοπλισμού αερισμού για κρίσιμα περιστατικά·

ii) τις εθνικές αγορές εξοπλισμού αναισθησίας·

iii) την αγορά προϊόντος για συσκευές παρακολούθησης ασθενών, ο επακριβής ορισμός της οποίας μπορεί να παραμείνει ανοικτός. Επίσης μπορεί να παραμείνει ανοικτό το ερώτημα εάν η γεωγραφική αγορά συσκευών παρακολούθησης ασθενών είναι εθνική ή διαστάσεων ΕΟΧ·

iv) ο ορισμός της αγοράς εξαρτημάτων για εξοπλισμό αερισμού και εξαρτημάτων για εξοπλισμό αναισθησίας μπορεί να παραμείνει ανοικτός.

3. Η Συμβουλευτική Επιτροπή συμφωνεί με την Επιτροπή ότι η κοινοποιηθείσα συναλλαγή δημιουργεί σοβαρές ανησυχίες ότι θα οδηγήσει στη δημιουργία δεσπόζουσας θέσης (ατομικού χαρακτήρα) στην Αυστρία, το Βέλγιο, τη Δανία, τη Γαλλία, τη Γερμανία, την Ιρλανδία, την Ιταλία, τις Κάτω Χώρες, την Πορτογαλία, την Ισπανία, τη Σουηδία, το Ηνωμένο Βασίλειο και τη Νορβηγία στις αγορές εξοπλισμού αερισμού για κρίσιμα περιστατικά.

4. Τα περισσότερα μέλη της Συμβουλευτικής Επιτροπής συμφωνούν με την Επιτροπή ότι η κοινοποιηθείσα συναλλαγή δημιουργεί σοβαρές ανησυχίες ότι θα οδηγήσει στη δημιουργία (μεμονωμένης) δεσπόζουσας θέσης στις αγορές εξοπλισμού αναισθησίας στο Βέλγιο, τη Δανία, τη Γερμανία, τη Γαλλία, την Ιταλία, τις Κάτω Χώρες και την Πορτογαλία. Μία μειοψηφία απέχει.

5. Η Συμβουλευτική Επιτροπή συμφωνεί με την Επιτροπή ότι υπάρχουν σοβαρές ανησυχίες, λόγω των κάθετων επιπτώσεων (αποκλεισμός από την αγορά) που προκύπτουν από τη συναλλαγή, ότι η ΚΕ θα επιτύχει δεσπόζουσα θέση όσον αφορά τις συσκευές παρακολούθησης ασθενών τόσο σε επίπεδο ΕΟΧ όσο και σε εκείνα τα κράτη μέλη όπου η ΚΕ θα επιτύχει δεσπόζουσα θέση όσον αφορά τον εξοπλισμό αναισθησίας ή αερισμού. Επίσης, ότι δεν μπορεί να αποκλειστεί το ενδεχόμενο ότι ως αποτέλεσμα των κάθετων επιπτώσεων της ΚΕ θα ενισχυθεί η δεσπόζουσα θέση για τον εξοπλισμό αναισθησίας και αερισμού.

6. Η Συμβουλευτική Επιτροπή συμφωνεί με την Επιτροπή ότι οι προτεινόμενες δεσμεύσεις από τους συμβαλλόμενους όσον αφορά την πώληση ολόκληρου του τμήματος της Siemens Life Support Systems (LSS) αίρουν τις ανταγωνιστικές ανησυχίες στις εθνικές αγορές εξοπλισμού αερισμού για κρίσιμα περιστατικά και στις εθνικές αγορές εξοπλισμού αναισθησίας όπως αυτές περιγράφονται στα σημεία 3 και 4.

7. Η Συμβουλευτική Επιτροπή συμφωνεί με την Επιτροπή ότι οι προτεινόμενες δεσμεύσεις από τους συμβαλλόμενους όσον αφορά τη συνεχιζόμενη διαλειτουργικότητα του εξοπλισμού τους αίρουν τις ανταγωνιστικές ανησυχίες όσον αφορά τις κάθετες επιπτώσεις όπως αυτές περιγράφονται στο σημείο 5.

8. Η Συμβουλευτική Επιτροπή συμφωνεί με το σχέδιο απόφασης της Επιτροπής ότι, εφόσον τηρηθούν πλήρως οι εν λόγω δεσμεύσεις, η συγκέντρωση θα πρέπει να κηρυχθεί συμβιβάσιμη με την κοινή αγορά και τη λειτουργία της συμφωνίας ΕΟΧ.

9. Η Συμβουλευτική Επιτροπή συνιστά τη δημοσίευση της γνώμης της στην Επίσημη Εφημερίδα των Ευρωπαϊκών Κοινοτήτων.

10. Η Συμβουλευτική Επιτροπή καλεί την Επιτροπή να λάβει υπόψη της τις παρατηρήσεις και τα σχόλια της Συμβουλευτικής Επιτροπής.